Heikki Kovalainen

Heikki Johannes Kovalainen (sündinud 19. oktoobril 1981 Suomussalmis) on Soome endine Vormel 1 sõitja.

Enne Vormel 1 

1991–2000 oli Kovalainen vormelisõitja. 1999 ja 2000 tuli ta Soome meistrivõistlustel Vormel A klassis teiseks. Vormel A maailmameistrivõistlustel tuli Kovalainen 1999 17. ja 2000 3. kohale. Lisaks saavutas ta 2000. aastal Vormel A Euroopa meistrivõistlustel 4. ja Põhjamaade meistrivõistlustel 1. koha. 3 korda sõitis ta kiireima ringi ja ta valiti aasta uustulnukaks.

2001 tuli Kovalainen Briti Vormel Renault' sarjas 4. kohale, võites 13 etapist 2 kvalifikatsiooni ja 2 etappi. 2002 oli ta Briti Vormel 3 sarjas 3., võites 26 sõidust 2 kvalifikatsiooni ja 5 etappi. 3 korda sõitis ta kiireima ringi ja ta valiti jälle aasta uustulnukaks.

2003 sõitis Kovalainen Renault' noorte sõitjate arendamise programmi raames Renault'le kuuluvas Nissani maailmasarjas. 18 etapist võitis ta 3 kvalifikatsiooni ja 1 etapi ning sõitis 1 kiireima ringi, kuid punkte sai ta rohkematelt etappidelt kui keegi teine ja see andis talle teise koha Franck Montagny järel. Näiteks Narain Karthikeyan oli 4. ja Enrique Bernoldi 6. Seepeale valiti Kovalainen Soome aasta motosportlaseks, edestades Kimi Räikköst ja Marcus Grönholmi.

2004 võitis Kovalainen Nissani maailmasarjas 18 etapist 6 ja samuti kogu sarja Tiago Monteiro ja Bernoldi ees, Karthikeyan oli 6. Kvalifikatsiooni võitis Kovalainen 10 korda, kiireima ringi sõitis 8 korda.

2005 sõitis Kovalainen GP2 sarjas. 23 etapist võitis ta 5, lisandus 2 teist ja 5 kolmandat kohta. 3 korda startis ta parimalt positsioonilt, 1 korra sõitis kiireima ringi. Kogutud 105 punkti andsid talle teise koha Nico Rosbergi järel (120 punkti) ja Scott Speedi ees (67,5). Giorgio Pantano oli 6. ja Nelson Piquet juunior 8. Meeskondlikult kogusid Kovalainen ja tema meeskonnakaaslane Nicolas Lapierre 126 punkti, millest piisas 2. kohaks.

Vormel 1

2006–2007: Renault 

Kovalainen alustas oma Vormel 1-karjääri 2006. aastal Renault' testisõitjana. Meeskonna põhisõitjad olid Fernando Alonso ja Giancarlo Fisichella, kes saavutasid vastavalt 1. ja 4. koha ning meeskondliku maailmameistritiitli. Testsõitjate hulka kuulus ka Piquet juunior.

2007. aastal sai Kovalainen Fisichella kõrval Renault' põhisõitjaks, sest Alonso oli kolinud McLarenisse. Kovalainen teenis juba teisel etapil punkti ja edaspidi läks asi järjest paremini, sest ta sõitis eriti hooaja teisel poolel Fisichellast järjekindlalt paremini. Kovalainen sõitis 7 punkti järjest punktidele, seeria lõpetas teine koht Jaapani GP-l ning Kovalainen oli hooaja kokkuvõttes 30 punktiga 7., Fisichella 21 punktiga 8. Meeskondlikult seevastu jäädi tiitli kaitsmisest kaugele, McLareni diskvalifitseerimise tõttu andis meeskonna 51 punkti siiski 3. koha. Kovalainen liikus Renault'st nii-öelda ülespoole, McLarenisse, Fisichella allapoole, Force Indiasse.

2008–2009: McLaren 

2008 palkas McLaren Kovalaise Lewis Hamiltoni kõrvale, kes eelmisel aastal oleks äärepealt maailmameistriks tulnud. Teist aastat järjest Hamilton viimase etapiga võitu käest ei lasknud ja säilitas punktilise edu Felipe Massa ees, tulles maailmameistriks. Kovalainen sõitis hooaja avaetapil Austraalias ja kolmandal etapil Bahreinis kiireima ringi, Suurbritannias võitis kvalifikatsiooni. Ta saavutas teisel etapil Malaisias kolmanda koha, Ungaris oma elu esimese etapivõidu ja Itaalias teise koha ning oli 53 punktiga 7. Meeskondlikult kaotas McLaren Ferrarile (Massa ja Räikkönen) ning tuli 151 punktiga teiseks.

2009. aasta hooaeg kulges McLarenile viletsalt. Eriti algus, kust ei tulnud ühtki poodiumikohta ja Kovalainen katkestas enam kui pooled sõidud. Teine pool hooajast oli parem, Hamilton võitis 2 etappi ja Kovalainen ei katkestanud kordagi, kuid kokkuvõttes oli Hamilton 49 punktiga 5. ja Kovalainen 22 punktiga 12. Üllatuslikult andis seegi 71 punktiga meeskondliku 3. koha.

2010: Lotus 

Pärast ebaõnnestunud hooaega ei tahtnud McLaren Kovalaisega lepingut pikendada. Tükk aega püsis kahtlus, et ta ei leiagi endale meeskonda, kuid BMW varemetele rajatud Lotus palkas tema ja Jarno Trulli oma sõitjateks.

Tulemused

Eraelu 

Kovalainen käib briti spordipsühholoogi Catherine Hyde'iga. Nad on otsustanud abielluda 10. oktoobril 2010.

Välislingid 

Mitteametlik fännilehekülg

Soome Vormel 1 piloodid
Soome autosportlased
Sündinud 1981